KIRJALLINEN KYSYMYS E-2181/99 esittäjä(t): Jorge Moreira da Silva (PPE-DE) neuvostolle. Hiilidioksidipäästöt Portugalissa.



Virallinen lehti nro 219 E , 01/08/2000 s. 0111 - 0112



KIRJALLINEN KYSYMYS E-2181/99 esittäjä(t): Jorge Moreira da Silva (PPE-DE) neuvostolle (30. marraskuuta 1999) Aihe: Hiilidioksidipäästöt Portugalissa Kioton 1997 pidetyssä ilmastonmuutoskonferenssissa Portugali sai taloutensa jälkeenjääneisyyden vuoksi oikeuden lisätä hiilidioksidipäästöjä vuoteen 2012 mennessä 40 prosentilla vuoden 1990 tasoon nähden. Suurin osa Euroopan unionin jäsenvaltioista suostui vähentämään omia kasvihuonekaasupäästöjään, mutta Portugali sai oikeuden lisätä näiden kaasujen päästöjä enemmän kuin yksikään toinen EU-maa. Viime viikolla julkistettiin Universidade Nova de Lisboa -yliopiston ympäristötieteiden tutkimusryhmän tekemä laaja tutkimus tärkeimmistä kasvihuonekaasupäästöjen lähteistä. Tutkimuksen mukaan Portugali on jo nyt lisännyt 34 prosentilla omia hiilidioksidipäästöjään vuoden 1990 tasoon verrattuna ja siinä ennustetaan, että vuonna 2010 Portugalin hiilidioksidipäästöt ovat jo 62 prosenttia suuremmat kuin vuonna 1990, eli paljon enemmän kuin sille erittäin anteliaasti luvattu 40 prosentin lisäys (vuoteen 2012 mennessä). Tilanteen vakavuuden vuoksi neuvoston on ehdottomasti ilmoitettava: 1. Minkälaiset ovat neuvoston viimeisimmät tiedot kasvihuonekaasujen päästömääristä Portugalissa? 2. Mihin konkreettisiin toimiin Portugalin hallitus on ryhtynyt kasvihuonekaasupäästöjen valvomiseksi ja vähentämiseksi? 3. Onko Portugalin lisäksi muita maita, joissa hiilidioksidipäästöistä Kiotossa vahvistetut enimmäismäärät ja tämänhetkisten ennusteiden mukaiset vuoden 2012 päästömäärät eroaisivat toisistaan yhtä paljon? 4. Mitä neuvosto aikoo tehdä estääkseen tilanteen, jossa EU:n jäsenvaltiot yleisesti jättävät noudattamatta Kiotossa sovittuja päästöjen enimmäismääriä? Vastaus (14. helmikuuta 2000) 1. Kioton pöytäkirja sisältää säännöksen, jonka mukaan osapuolet täyttävät sitoumuksensa yhdessä. Neuvosto päätti 16. ja 17. kesäkuuta 1998 liitteenä olevan taulukon mukaisesti jäsenvaltioiden osuuksista päästöjä koskevasta 8 prosentin vähennyssitoumuksesta, jonka yhteisö ja kaikki jäsenvaltiot tekivät pöytäkirjan mukaisesti. 2. Neuvosto vakuutti uudestaan yhteisön ilmastonmuutosta koskevasta strategiasta viimeksi antamissaan päätelmissä, jotka hyväksyttiin 12. lokakuuta 1999, että on tärkeää ratifioida pian Kioton pöytäkirja, ja panna se täytäntöön, sekä vahvisti sitoumuksensa jatkaa työskentelyä tavoitteen saavuttamiseksi. Neuvosto korosti tässä yhteydessä, että yhteisiä ja yhteensovitettuja sekä kansallisia politiikkoja on edelleen arvioitava ja kehitettävä, ja niiden täytäntöönpanoa on jatkettava, jotta Kioton sitoumukset täyttyvät. Neuvosto pyysi pysyvien edustajien komiteaa valmistelemaan selvityksen ratifiointia koskevien valmistelujen edistymistä vuoden 2000 alussa. Lisäksi neuvosto kehotti komissiota vahvistamaan ja kiirehtimään toimiaan yhteisten ja yhteensovitettujen politiikkojen kehittämiseksi ja täytäntöönpanemiseksi sekä vahvistamaan ja kiirehtimään toimenpiteitä, joilla edistetään yhteisön ja sen jäsenvaltioiden Kioton pöytäkirjan mukaisten sitoumusten täyttämistä. 3. Neuvoston tehtävänä ei ole vastata arvoisalle parlamentin jäsenelle hänen kysymyksiinsä tilastotiedoista tai jäsenvaltioiden toteuttamista erityistoimista. Tässä yhteydessä muistutetaan, että komissiolla on käytettävissään järjestelmä, jolla muun muassa seurataan, kuinka jäsenvaltiot edistyvät täyttäessään maakohtaisesti jaettuja osuuksiaan yhteisön sitoumuksista, jotka on tehty ilmastonmuutosta koskevan Yhdistyneiden Kansakuntien puitesopimuksen ja Kioton pöytäkirjan puitteissa. >TAULUKON PAIKKA>